अपने ही गांव में संगीत सोम की प्रचार गाड़ी का विरोध | meerut - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी
अपने ही गांव में संगीत सोम की प्रचार गाड़ी का विरोध
मेरठ की सरधना विधानसभा सीट से बीजेपी विधायक संगीत सिंह सोम के गांव फरीदपुर में मंगलवार को उनकी प्रचार गाड़ी का विरोध कुछ ग्रामीणों ने किया.
Last Updated: January 18, 2017, 1:06 PM IST
ग्रामीणों ने वाहन में लगी एलसीडी पर विवादित वीडियो क्लिप चलाने का आरोप लगते हुए इसकी शिकायत अधिकारियों से भी की गई. शिकायत पर गांव पहुंची पुलिस ने वीडियो क्लिप की कॉपी ले ली है. घटना के संबंध में एसडीएम ने पुलिस को कार्रवाई करने का आदेश दिया है.
बता दें बीते कुछ दिनों से विधायक संगीत सोम की प्रचार गाड़ी क्षेत्र में घूम रही है, जिसके माध्यम से उनके विधायक बनने के बाद के राजनीतिक सफर की वीडियो क्लिप एलसीडी पर चलाई जा रही है. इसमें मुजफ्फरनगर दंगा, विधायक की गिरफ्तारी, खेड़ा महापंचायत, बिसाहड़ा कांड और अखलाक हत्याकांड समेत अन्य मुद्दों की क्लिप भी शामिल हैं. उक्त वीडियो क्लिप में विधायक को हीरो की तरह पेश किया गया है.
मंगलवार को प्रचार वाहन विधायक के अपने गांव फरीदपुर पहुंचा था. कुछ ग्रामीणों ने वीडियो क्लिप का विरोध कर पुलिस को सूचना दी. इंस्पेक्टर मनोज कुमार मिश्र गांव पहुंचे और प्रचार वाहन पर चलाई जा रही वीडियो क्लिप की कॉपी लेकर लौट गए. एसडीएम राकेश कुमार सिंह ने बताया कि भाजपा के प्रचार वाहन पर वीडियो क्लिप चलाने की अनुमति नहीं थी. जिसके चलते दो लोगो पर आचार सहिंता का मुकदमा भी दर्ज किया गया.